Pelle Dragsted (EL), 2023-02-23:
Jeg er ikke vant til at være nr. 3 i ordførerrækken, desværre.
Men det siger selvfølgelig også noget om, hvilke partier der ikke har valgt at gå på talerstolen i dag, nemlig bl.a. de partier, som står bag det her lovforslag.
Jeg synes egentlig, det er trist, at man ikke er parat til at stille sig op og tage debatten en gang til, også med alle de oplysninger, der er kommet frem i mellemtiden.
For sagen er jo, at vi slet ikke burde stå her i dag.
Regeringen burde for længst have trukket det her lovforslag om at stjæle en forårsfridag fra danskerne.
Den burde for længst have vist, at den er i stand til at lytte – lytte til den snart halve million danskere, der har skrevet under på en underskriftsindsamling imod den her afskaffelse af fridagen.
Den skulle måske også have lyttet til de mange mennesker, de mange vælgere, der lige nu i stride strømme strømmer væk fra regeringspartierne, fordi de ikke blev spurgt før valget, og på den måde altså viser, at det her ikke var, hvad de regnede med.
I det hele taget skulle regeringen bare have lyttet til danskerne.
Regeringen burde vise, at den ikke tromler hen over befolkningen, at den ikke tromler hen over fagbevægelsen og den danske aftalemodel, og at den ikke tromler hen over folkekirken.
Debatten har jo raset nogle uger nu, og det er blevet meget klart, at der i hvert fald er tre meget centrale spørgsmål, som regeringen ganske enkelt ikke har svar på.
Spørgsmål nr. 1: Hvorfor skal danskerne tvinges til at arbejde en dag mere, for at regeringen har råd til at finansiere skattelettelser til nogle af de allerrigeste mennesker i det her land?
Det er jo nu blevet fuldstændig klart, at de penge, man med den ene hånd vil tage fra danskerne ved at tvinge dem til at arbejde en dag mere, omtrent svarer til, hvad man med den anden hånd bruger til at sænke skatten for virksomhedsarvinger, for ejendomsspekulanter og for topskattebetalere.
Vi mangler svar!
Spørgsmål nr. 2: Hvorfor vil regeringen med lovmagt – med lovmagt – gribe ind i gældende overenskomster hen over hovedet på arbejdsmarkedets parter?
Hvorfor udviser man ikke respekt for den aftalemodel, som man ellers selv besynger ved festlige lejligheder?
Hvorfor tager man ikke imod fagbevægelsens fremstrakte hånd om at indkalde til trepartsforhandlinger og forsøger at finde løsninger på den måde, vi normalt finder løsninger på i det her land?
Det er fuldstændig uhørt!
Hvorfor, regering?
Vi mangler svar!
Spørgsmål nr. 3: Hvorfor nu?
Hvorfor skal den her lov tvinges igennem nu?
Pengene skal ifølge regeringen selv først bruges i 2030, og det har jo vist sig, at på grund af det her hastværk eksisterer der en enorm usikkerhed om det her lovforslag.
Vi kan lige se bort fra den enorme usikkerhed, det skaber for befolkningen og lønmodtagerne og overenskomsterne, men der eksisterer også en enorm økonomisk usikkerhed om, hvad de økonomiske konsekvenser eller resultater af det her indgreb overhovedet er.
Der er kommet nye dokumenter frem, som regeringen ellers har hemmeligholdt, og som viser, at Finansministeriet selv har beregnet sig frem til, at det er et langt mindre provenu, altså langt færre penge, man får ind på at stjæle den her fridag fra danskerne.
I går havde vi en høring her i Folketingssalen, og der hørte vi overvismanden, altså den person, vi selv har udpeget til at være økonomisk ekspertise i det her land, og han siger, at man slet ikke varigt kan regne med, at der kan være penge i kassen.
Nul kroner regner man med der på lang sigt kommer ud af at stjæle en fridag fra danskerne.
Men på trods af den usikkerhed vil regeringen haste det her forslag igennem i stedet for f.eks. at trække det og få undersøgt det her grundigt og så genfremsætte det, hvis man stadig væk mener, at det giver økonomisk mening.
Så hvorfor den hast, regering?
Vi mangler svar.